 Pasta wa Kanisa la Christ the King la kijijini Salama, Bw Stepehen Mureithi alimpoteza binamu yake wa umri wa miaka 40, Peter Mureithi ambaye pia alikuwa mshirika katika kanisa lake. Bw Mureithi anasema binamu yake, ambaye ni mkulima, alikuwa kiishi peke yake nyumbani kwake baada ya mke na watoto wake wawili kusafiri eneo la bara hivi majuzi kuwajulia hali jamaa zao. “Nina majonzi mengi. Binamu yangu aliishi pekee nyumbani. Mkewe na watoto wawili bado wako bara. Hawajarudi. Majangili walivamia boma lake usiku na kumfunga Kamba miguuni na mikononi kwa nyuma kabla ya kumchinja. Nimeitwa hapa asubuhi tu na kumpata kakangu ameuawa kinyama hivi,” akasema Bw Mureithi. Kwa upande wake, Askofu wa Kanisa la Redeemed Gospel Church eneo la Salama, Bw Peter Muthengi anasema alisikia milio ya risasi karibu na majirani zake usiku majira ya saa moja hadi saa tatu usiku wa Jumamosi. Bw Muthengi anasema hali hiyo ilizua taharuki, hivyo kuwalazimu kutorokea msituni. “Niliokolewa tu kwa kujificha msituni. Risasi zilisikika kila mahali kwa karibu saa moja kabla ya majangili kuanza kuingia kila nyumba kutoa watu na kuwachinja kinyama. Ningeomba serikali iangazie sana usalama vijijini mwetu. Wasiwasi umetanda huku,” akasema Bw Mureithi. Joseph Mwangi, mmoja wa wazee kwenye vijiji vya Salama na Juhudi aliilaumu idara ya usalama kwa kufika eneo la shambulizi kuchelewa. Bw Mwangi anasema licha ya wanakijiji kuwafahamisha maafisa wa usalama kilichokuwa kikiendelea vijijini mwao, hakuna aliyefika hadi alfajiri ambapo polisi walifika kuchukua miili ya waliouawa. “Tuliwajulisha polisi mapema. Waliahidi watakuja kukabiliana na wahalifu lakini wapi. Walifika leo alfajiri kuchukua miili ya waliouawa. Haturidhishwi na jambo hilo,” akasema Bw Mwangi. Vijiji vya Salama na Juhudi viko kwenye eneo moja ambapo watu sita waliuawa na zaidi ya nyumba kumi zikiunguzwa moto kwenye shambulizi lililokisiwa kuwa la Al-Shabaab mnamo Januari 2022. Shambulio la usiku wa Jumamosi linajiri wiki moja baada ya maafisa wawili wa jeshi la ulinzi la Kenya (KDF) kuuawa na wengine kujeruhiwa pale gari walimokuwa wakisafiria lilipokanyaga kilipuzi cha ardhini kinachoshukiwa kutegwa na Al-Shabaab eneo la Mlima Faru kwenye barabara ya Witu kuelekea Pandanguo, kaunti ya Lamu. Wanajeshi hao walikuwa miongoni mwa timu iliyokuwa imetumwa kuwaokoa polisi wa kitengo cha kukabiliana na ghasia (GSU) ambao gari lao awali lilikuwa limekanyaga kilipuzi cha ardhini ambacho pia kilitegwa na Al-Shabaab eneo hilo hilo la Mlima Faru. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  